Medlemmer av den nynazistiske gruppen «Den nordiske motstandsbevegelsen» demonstrerte i ettermiddag ulovlig gjennom Kristiansand sentrum.

Ifølge gruppens egne nettsider var markeringen for å demonstrere «mot homolobbyen». Markeringen er altså ikke i forbindelse med olsok, hevder gruppen på sine nettsider.

Gruppen dukket spontant opp i Kristiansand etter at deres tidligere plan om å demonstrere i Østfold ble stoppet av høy beredskap fra politiet i fylket.

– De har ikke søkt om å holde demonstrasjonen, sier fungerende stabssjef i Agder politiet Bård Austad.

Snudde ryggen til

Ifølge politiet var det rundt 60 til 70 som deltok.

Demonstrantene som bestod av svenske og norske nynazister, marsjerte nedover Markensgate i byen med de karakteristiske grønne flaggene sine.

Langs ruten valgte enkelte forbipasserende å snu ryggen til opptoget som gikk stille nedover gaten.

Politiet er mannsterkt til stede, men demonstrasjonen har så langt gått fredelig for seg.

– Jeg har ikke observert motdemonstranter, sier NRKs reporter på stedet.

Rundt klokken 12:15 hadde demonstrantene tatt oppstilling på torget hvor de delte ut flygeblader til forbipasserende.

Lederen for Motstandsbevegelsen i Norge Haakon Forwald er til stede for dagens demonstrasjon i Kristiansand. Foto: Hans Erik Weiby / NRK

Motdemonstrasjon i Trondheim

Politiet i Østfold holder vakt ved ferjekaia i Moss, trolig for å holde oppsyn med medlemmer fra gruppen som er på reisefot.

Fri Midt-Norge arrangerte en motdemonstrasjon i Trondheim som en reaksjon til dagens nynazistiske demonstrasjonen.

Gruppen skriver at de demonstrerer i solidaritet med Fredrikstad mot nazisme, rasisme, og homofobi.

– Det å se så mange mennesker marsjere med et slikt menneskesyn er et ganske skremmende syn. De skriver at de marsjerer for å knuse homolobbyen. Det er angrep på mangfold, samhold og likeverd, sier Åsmund Forbech Holst, en av initiativtakerne og representant for Fri Midt-Norge.

Åsmund Forbech Holst, en av initiativtakerne og representant for Fri Midt-Norge, anslår at rundt 300 personer deltar på motdemonstrasjonen i Trondheim. Foto: Bjørn Steinar Gundersen / NRK

Gruppen Fri region Sør postet dette innlegget på Facebook tidligere i dag. Foto: Printscreen

LES MER: Demonstrasjon mot nazisme og rasisme

Fra Østlandet til Sørlandet

Opprinnelig skulle demonstrasjonen foregå i Østfold.

Men ettersom politiet i Østfold har høy beredskap i helga fordi de ventet den nynazistiske markeringen valgte gruppen å dra til Kristiansand for å demonstrere i stedet.

Markeringen var ifølge NTB planlagt i forbindelse med olsok i dag, som er en merkedag for norske nasjonalister.

– Vi mistenker at de er høyreekstreme som har kommet til Østfold for å demonstrere ulovlig, sa Jon Erik Nygård i Øst politidistrikt til NTB natt til lørdag.

Den planla først en markering i Fredrikstad samme dag, men fikk tidlig i juni beskjed om at de ikke fikk lov av politiet.

Flere andre grupperinger har søkt om demonstrasjonstillatelser.

Mange av medlemmene kommer blant annet fra Sverige, og mange av dem ble stoppet på grensen.

Totalt er 14 svenske menn pågrepet ved flere grenseoverganger.

– De er pågrepet i forbindelse med utlendingsloven, sier Nygård.